Source: https://ficek.sk/vyporiadanie-podiel-spoluvlastnictva-sudom-33614
Timestamp: 2020-01-20 23:27:27+00:00
Document Index: 6024081

Matched Legal Cases: ['§ 141', '§ 3', '§ 142', 'súd ', 'súd ', 'súd ', 'Súd ', '§ 142', '§ 138', '§ 35', 'súd ']

[2020] Vyporiadanie podiel. spoluvlastníctva súdom ? | Právna Poradňa
Odpovedané dňa: 19. 2. 2018
Otázka: Vyporiadanie podiel. spoluvlastníctva súdom ?
Odpoveď: Vyporiadanie podiel. spoluvlastníctva súdom ?
ohľadom otázky zaujímame nasledovný právny názor, pričom najprv kúsok právnej teórie :
1./ V zmysle ust. Občianskeho zákonníka ("OZ") platí, že vlastník je v medziach zákona oprávnený predmet svojho vlastníctva držať, užívať, požívať jeho plody a úžitky a nakladať s ním. Všetci vlastníci majú rovnaké práva a povinnosti a poskytuje sa im rovnaká právna ochrana.
Vlastníctvo veci možno nadobudnúť kúpnou, darovacou alebo inou zmluvou, dedením, rozhodnutím štátneho orgánu alebo na základe iných skutočností ustanovených zákonom. Vec môže byť v spoluvlastníctve viacerých vlastníkov. Spoluvlastníctvo je podielové alebo bezpodielové. Bezpodielové spoluvlastníctvo môže vzniknúť len medzi manželmi.
2./ Z právnych úkonov týkajúcich sa spoločnej veci sú oprávnení a povinní všetci spoluvlastníci spoločne a nerozdielne.
O hospodárení so spoločnou vecou rozhodujú spoluvlastníci väčšinou počítanou podľa veľkosti podielov. Pri rovnosti hlasov, alebo ak sa väčšina alebo dohoda nedosiahne, rozhodne na návrh ktoréhokoľvek spoluvlastníka súd. Ak ide o dôležitú zmenu spoločnej veci, môžu prehlasovaní spoluvlastníci žiadať, aby o zmene rozhodol súd.
3./ Podľa ust. § 141 OZ "spoluvlastníci sa môžu dohodnúť o zrušení spoluvlastníctva a o vzájomnom vyporiadaní; ak je predmetom spoluvlastníctva nehnuteľnosť, dohoda musí byť písomná. Každý zo spoluvlastníkov je povinný vydať ostatným na požiadanie písomné potvrdenie o tom, ako sa vyporiadali, ak nemala už dohoda o zrušení spoluvlastníctva a o vzájomnom vyporiadaní písomnú formu."
Poznámka k zákonu : Z uvedeného vyplýva, že zákon dáva prednosť pred zrušením spoluvlastníctva súdom dohode spoluvlastníkov. Pri zrušené spoluvlastníctva dohodou nie sú spoluvlastníci nijako viazaní, môžu sa dohodnúť akýmkoľvek spôsobom, ich dohoda však nesmie byť v rozpore s dobrými mravmi podľa § 3 OZ.
Pre prípad, že k dohode nedôjde môže sa spoluvlastník domáhať na súde zrušenia podiel. spoluvlastníctva podľa § 142 OZ :
"Ak nedôjde k dohode, zruší spoluvlastníctvo a vykoná vyporiadanie na návrh niektorého spoluvlastníka súd. Prihliadne pritom na veľkosť podielov a na účelné využitie veci. Ak nie je rozdelenie veci dobre možné, prikáže súd vec za primeranú náhradu jednému alebo viacerým spoluvlastníkom; prihliadne pritom na to, aby sa vec mohla účelne využiť a na násilné správanie podielového spoluvlastníka voči ostatným spoluvlastníkom. Ak vec žiadny zo spoluvlastníkov nechce, súd nariadi jej predaj a výťažok rozdelí podľa podielov.
Pri zrušení a vyporiadaní spoluvlastníctva rozdelením veci môže súd zriadiť vecné bremeno k novovzniknutej nehnuteľnosti v prospech vlastníka inej novovzniknutej nehnuteľnosti. Zrušenie a vyporiadanie spoluvlastníctva nemôže byť na ujmu osobám, ktorým patria práva viaznúce na nehnuteľnosti."
Súd pri vyporiadaní prikázaním nehnuteľnosti jednému zo spoluvlastníkov berie do úvahy to, či predmetnú nehnuteľnosť spoluvlastník jednak chce, jednak to, či disponuje potrebnými finančnými prostriedkami, resp. sú predpoklady na splnenie povinnosti poskytnúť finančnú náhradu, ktorú je možné povoliť aj v splátkach.
4./ Poznámky k otázke a vysvetlenie zákona :
V otázke uvádzate Váš podiel na nehnuteľnosti 2/3 a druhého spoluvlastníka v podiele1/3, neuvádzate však na základe akej zmluvy vzniklo predmetné spoluvlastníctvo, vrátane tohto, ako ste sa dohodli dohodli na úhrade ceny za nehnuteľnosť. Spomínate len Váš vklad 100 000 Sk a úver, ktorý splácate. Doba odídenia druhého spoluvlastníka z nehnuteľnosti v roku 2009 poskytuje priestor pre vznesenie námietky premlčania do ním vložených finančných prostriedkov do nehnuteľnosti, ako aj z jeho strany pokiaľ sa jedná o investície z Vašej strany. Dôležité pre posúdenie otázky primeranej náhrady je to, kto a v akom rozsahu splácal úver od počiatku, aký bol vklad podielového spoluvlastníka v podiele 1/3 k celku na úhradu kúpnej ceny, resp. písomné usporiadanie vzťahov medzi Vami ako podielovými spoluvlastníkmi, resp. či toto vôbec existuje. Preto nevieme posúdiť to, či suma 10 000 € je alebo nie je oprávnená. Vzniká tiež otázka pre Vás ako resp. čím bola zo strany druhého spoluvlastníka odôvodnená suma 10 000 eur a to predovšetkým v prípade, ak vklad druhého spoluvlastníka na úhradu kúpnej ceny nehnuteľnosti sa rovnal nule.
V zmysle zákona je možná samotná dohoda vrátane prípadného rozsahu fin. vyporiadania bez účasti súdu. Ak by k dohode nedošlo, museli by ste podať návrh na súd.
5./ K otázke prípadného započítania ceny opráv nehnuteľnosti, resp. nákladov na údržbu, súdna prax sa zaoberala aj otázkou, či je možné započítať nárok voči druhému spoluvlastníkovi /1/3/ na tento jeho prípadný podiel pri vyporiadaní. Záver je ten, že to možné nie je, nakoľko za terajšieho stavu, v súčasnosti, nárok vyplatenie náhrady druhému spoluvlastníkovi vzniká až právoplatnosťou rozhodnutia súdu a započítať iný nárok je možné len voči existujúcemu nároku.
6./ Z relevantnej judikatúry :
R 37/82 : Pri vyporiadaní podielového spoluvlastníctva súdom podľa § 142 OZ, ktoré sa vykonáva ako vyporiadnie v širšom zmysle na návrh účastníka konania, je treba z hľadiska povahy nárokov a ich premlčania rozlišovať medzi nákladmi na nutnú opravu a údržbu veci a náklady na opravu a údržbu veci, ktoré neboli nevyhnutné, medzi nákladmi v bežných a ostatných záležitostiach /§ 138 OZ/, medzi nákladmi, s ktorými vyslovili spoluvlastníci iba súhlas i keď konkludentne v zmysle § 35 OZ, alebo ktoré boli niektorým zo spoluvlastníkov vynaložené bez tohto súhlasu, je potrebné tiež zisťovať či za trvania podielového spoluvlastníctva došlo medzi spoluvlastníkmi k dohode o spôsobe úhrady týchto nákladov."
Vo veci odporúčame kontaktovať advokáta za účelom posúdenie ako samotnej zmluvy o kúpe predmetnej nehnuteľnosti, vrátane úverovej zmluvy, posúdenia investícií do nehnuteľnosti, a následne spísania dohody o zrušení podielového spoluvlastníctva vrátane finančného vyporiadania.
V každom prípade neodporúčame vec riešiť použitím resp. kopírovaním rôznych zmlúv z internetu. Spísaním zmluvy u advokáta, ktorý povinne vykoná tzv. autorizáciu, máte právnu istotu, že dohoda o zrušení podielového spoluvlastníctva bude právne perfektná, vrátane jej zapísania dohody do katastra nehnuteľností.
Podotázka: Vyporiadanie podiel. spoluvlastníctva súdom ? (Spoluvlastníctvo)
s bývalým priateľom vlastníme byt v podielovom spoluvlastníctve 1:1. Po rozchode sme sa rozhodli, že byt (s hypotékou) si ponechám ako jediný vlastník s tým, že mu vyplatím čiastku peňazí, ktorú do bytu vložil. Prevod vlastníckeho práva bude však možný až o niekoľko mesiacov. Peniaze však chceme previesť už teraz. Moja otázka je, aký formulár je potrebný vyplniť, resp. ako ma byt formulovaná dohoda. Existuje nejaký vzor na dohodu o prevode finančných prostriedkov ? Ďakujem za prípadnú odpoveď. s pozdravom.
Vami uvedený postup, ktorý opisujete v otázke, že najprv dáte priateľovi peniaze titulom vyporiadania a následne bude spísaná zmluvy o zrušení a vyporiadaní podiel. spoluvlastníctva, nie je správny. Dôvod je ten, že vyplatením sumy spoluvlastníkovi bez prevodu spoluvlastníckeho podielu môže dôjsť k tomu, že priateĺ následne odmietne uzatvoriť zmluvy o zrušení a vyporiadaní podiel. spoluvlastníctva a Vy sa budete musieť obrátiť na súd so žalobou nahradenie vyhlásenia vôle predávajúceho, čo môže trvať aj pomerne dlhšie obdobie.
Naviac máte podpísanú úverovú zmluvu.
Pokiaľ ste obaja uvedení ako podieloví spoluvlastníci a zároveň aj obaja ste uzatvárali s bankou zmluvu o úvere, najvýhodnejším riešením je uzatvorenie dohody o vyporiadaní podielového spoluvlastníctva. V tejto dohode sa môžete dohodnúť na spôsobe vyporiadania spoluvlastníctva tak, že výlučnou vlastníčkou sa stanete Vy a zároveň zoberiete na seba aj povinnosť splácať hypotéku.
Pre banku takáto dohoda o vyporiadaní podielového spoluvlastníctva nie je právne záväzná a preto ju nemusí akceptovať.
Neviem z akého dôvodu nie je možné uzatvorenie zmluvy o zrušení a vyporiadaní podiel. spoluvlastníctva, ale pokiaľ je problém napr. ten, že priateľ je v zahraničí, jeho podpis je možné overiť aj na zastupiteľskom úrade SR v zahraničí.
Odporúčame najprv kontaktovať banku, či bude a za akých podmienok súhlasiť so zmenou úverovej zmluvy ak ste v úverovej zmluvy ako dlžníci.
Na spísanie zmluvy o zrušení a vyporiadaní podiel. spoluvlastníctva odporúčame kontaktovať advokáta, pričom je možné úhradu za spoluvlastnícky podiel riešiť aj tým, že táto suma bude uložená u advokáta na osobitnom účte a až následne po klade vlastníckeho práva a vybavení zmeny úver. zmluvy bude uvoľnená v prospech priateľa ako podiel. spoluvlastníka.
Dobrý deň, Na základe kúpno-predajnej zmluvy vzniklo spoluvlastníctvo kedy sme žili spolu. Druhý spoluvlastník splatil iba 2000 eur do r.2009 kým neodišiel. Akonáhle sa odsťahoval prestal platiť. Toľko bol jeho vklad do nehnuteľnosti viac nič. Ja splácam naďalej hypotekárny úver a mám všetky potvrdenia.
Odpovedá: Advokátka (odpoveď odoslaná: 21.02.2018)
Vo veci Vám odporúčame, ak výzva na úhradu 10 000 eur od bývalého priateľa došla písomne, aby ste ne túto reagovali tiež písomne s uvedením sumy, ktorú uhradil a ktorú ste mu prípadne ochotná aj uhradiť, ale len na základe spísania dohody o zrušení podielového spoluvlastníctva, ktorá bude aj podkladom pre katastrálne konanie. Pre spísanie samotnej dohody o zrušení podiel. spoluvlastníctva odporúčame kontaktovať advokáta.
Pre prípad, že nebude súhlasiť s takýmto finančným vyporiadaním, odporúčame kontaktovať advokáta, aby vo veci podal návrh na súd. Môžte bývalého priateľovi oznámiť, že so súdnym konaním sú spojené aj náklady - súdny poplatok a trovy právneho zastupovania.